**Znanje širimo na različite načine: Projekti**

**Autor: Jelena Trošić**

Osnovna škola “France Prešern” Beograd, Srbija, bibliotekafp@gmail.com

Sažetak

Ovaj rad ima za cilj da predstavi projektnu nastavu baziranu na projektu kao vidu učenja i sticanja funkcionalnog znanja. Počevši od školske 2018/2019. Ministarstvo prosvete Republike Srbije u školama u Srbiji uvodi projektnu nastavu kao obavezni tip nastave u prvom i petom razredu. Nastavnici prolaze obuku koja im pomaže da se pripremaju za ovaj način nastave koji razvija partnerstvo između učenika i nastavnika u procesu učenja. Sve to ima za cilj da učenici upravljaju procesom učenja i razumeju naučeno. Pored predstavljanja projekta kao oblika projektne nastave u istorijskom kontekstu, definisanja faza u projektovanju školskog projekta, u radu će biti predstavljeni i primeri projekata koji su realizovani u OŠ”France Prešern” iz Beograda.

Ključne reči: projektna nastava, projekti, projektni plan, primeri iz prakse

**Spreading knowledge in different ways: Projects**

Abstract:

This work aims to present school projects as a form of learning and acquiring functional knowledge. Starting with 2018/19 school year, the Ministry of Education of the Republic of Serbia introduced project - based learning as a mandatory type of teaching in the first and the fifth grades. Educators receive training that helps them prepare for this way of teaching that develops a partnership between students and teachers in learning process. Moreover, this work will present project - based learning in its historical context, define the phases in the design of a school project, and provide the examples of the projects that were conducted in “France Presern” Elementary.

Key words: project teaching, projects, project plan, examples from practice

**Projektna nastava i projekti**

“Najbolja obuka nije ona koja nam pruža puke informacije,

već ona koja naš život usklađuje sa sveopštim postojanjem”

TAGORA

Projektno učenje predstavlja dinamičan pristup nastavi u kojem učenici istražuju problem, razvijaju veštine i stiču dublje znanje. Projektna nastava je širi pojam od projekta, a projekat može da zadovolji zahteve projektne nastave ukoliko uključuje sve učenike koji su u partnerskom odnosu sa nastavnicima, uključuje različite oblike i metode rada, ukoliko je usmeren na ostvarivanje ishoda u program nastave i učenja, i ukoliko učenici mogu da prezentuju produkt svog istraživačkog rada koji će podrazumevati evaluaciju i vrednovanje. Imajući to u vidu, kao i uzimajući u obzir iskustvo evropskih zemalja, Ministarstvo prosvete Republike Srbije u saradnji sa Zavodom za unapređivanje obrazovanja i vaspitanja odlučilo je da od školske 2018/2019. godine uvede projektnu nastavu kao obavezni tip nastave u prvom i petom razredu Osnovne škole i prvom razredu Gimnazije. Nastavnici su prošli obuku, a od primera projekata koje su osmislili na praktičnim radionicama biće formirana baza znanja koju će kasnije svi koristiti. Pored ove obuke nastavnici su se upoznali i sa pojmom preduzetništva koja će se, takođe, negovati i razvijati kod učenika u toku nastavnog procesa.

**Osnove projektne nastave**

Pogrešno je mišljenje da je projektna nastava novina koja je došla sa novim tehnologijama. Naime izraz *projektna nastava* su u literaturu ’30 – ih godina prošlog veka uvela dva pedagoga. Prvi je Džon Devej koji je promovisao ideju „učenja kroz rad“ i izneo uverenje da učitelj nije u školi da nametne određene ideje ili da oblikuje određene navike u detetu, već da bira uticaj koji će detetu pomoći da da pravilan odgovor na zadatak. Drugi je Vilijam Kilpatrik, kolega i naslednik Džona Deveja. On je verovao da nastavnik treba da bude „vodič“, a ne autoritativna figura. Za projektnu nastavu najbolje je da nastavnik i učenici zajedno odrede temu, podele istraživačke zadatke, opredele se za oblast koja im najviše odgovara za izučavanje, da samostalno prikupljaju relevantne informacije, analiziraju ih i prezentuju rezultat svog rada. U centru projektne nastave više nije nastavnik, već učenici, a nastavnik je tu da motiviše, kanališe ideje, proverava informacije, podstiče i prezentuje, zajedno sa učenicima, rezultate rada. S obzirom na to da projektna nastava iziskuje dodatno angažovanje, potrebno je da bude detaljno isplanirana kako bi se postigli zadati ciljevi. Takođe, različiti tipovi projekata zahtevaju i različitu organizaciju. Svakako su projekti na nivou jednog odeljenja manje obimni, manje zahtevni, iziskuju manje i vremena i angažovanja, nego razredni projekti ili projekti na nivou škole.

Faze projektne nastave:

* Definisanje teme i ciljeva projekta
* Detaljno planiranje aktivnosti (tema se pretvara u zadatke koji mogu zadirati u različite nastavne oblasti.(Veoma je bitno da sami učenici budu zainteresovani za odabrani problem i da u vezi sa njim imaju bar izvesna iskustva)
* Realizacija aktivnosti
* Prikaz dobijenih rezultata (pisani izveštaji, nacrti, skice, slajdovi, tabele sa neophodnim podacima)
* Evaluacija

Primer Projektnog plana „Библио–book авантуре” možete pogledati na sajtu <http://skolskabibliotekafp.weebly.com/10551088108611121077108210901080.html>

**Primeri iz prakse**

1. Projekat “Dani sećanja”

Projekat „Dani sećanja” nastao je u saradnji između Narodne biblioteke Srbije, Kuće Ane Frank iz Amsterdama, i švedsko - srpske organizacije Terraforming, uz podršku delegacije Republike Srbije u Međunarodnoj alijansi za sećanje na holokaust (International Holocaust Remembrance Alliance – IHRA). U okviru projekta, edukativna izložba i radionica „Čitamo i pišemo sa Anom Frank” je prevedena i adaptirana za upotrebu u školama i bibliotekama u Srbiji. Koncept je razvijen u Kući Ane Frank u Amsterdamu 2010. godine, i sa velikim uspehom je korišćen u bibliotekama širom Holandije. Izložba „Čitamo i pišemo sa Anom Frank” je predstavljena u više zemalja sveta, ali i u našoj školi.Informacije: <http://danisecanja.rs/citamo-pisemo-sa-anom-frank/>

Način realizacije ovog projekta u našoj školi

U saradnji sa nastavnicom istorije Dobrilom Kuzmanović projekat je proširen. Kroz vršnjačko učenje, grupe učenika su vodile radionice . Na radionici “Život sa Davidovom zvezdom” učenici su saznali šta je Davidova zvezda, njenu simboliku, čuli priču o položaju Jevreja u Drugom svetskom ratu, a potom sklapali slagalicu srpske i jevrejske zajednice. Na radionici u kojoj je tema bila “Život u getu” saznali su značenje pojma geto, zamišljali kako je to izgledalo i dovršavali priču po sopstvenom nahođenju (priču je sastavila učenica Darija Milić koja je učestvovala u projektu, a priča nosi naslov “Davidova želja”. Na sledećoj radionici “Život u strahu” učenici su poredili svoje strahove sa strahovima dece koja su preživela rat, a nakon toga su dovršavali stripove. Radionica “Život u skrovištu” bila je priča koja se oslanjala na život Ane Frank i njeno svedočenje iz “Dnevnika Ane Frank”. Po prolasku svih radionica, svaka grupa se vratila u učionicu iz koje je edukativno putovanje krenulo i tu je bila predviđena neka vrsta provere šta su učenici naučili (odgovore na pitanja šta je deportacija, sinagoga, rabin, diskriminacija, holocaust, skrovište). Pitanja su bila odštampana na papirima u formi kvadrata, a postavljanjem tih kvadrata na pravo mesto (tj. svaki tačan odgovor) kao deo slagalice, vodio ih je na sklapanje fotografije sa likom Ane Frank. Nakon ovih radionica učenici su posećivali izložbu u školskoj biblioteci. Gledali film o životu Ane Frank. Popunjavali odštampane radne sveske i saznavali istražujući. Kao krajnji rezultat radionice svaki učenik je dobio/napravio svoju pesmu u jednoj novoj literarnoj formi (rondo). Pored ove izložbe i radionice, napravljen je pano posvećen knjigama “Hanin kofer” i“Dečak u prugastoj pidžami” a sadržaj knjiga je povezan sa pričom o logorima i životu Jevreja u Drugom svetskom ratu. Po završetku projekta urađeno je vrednovanje projekta kroz anketu i kviz znanja, a analiza je pokazala da su učenici stekli znanja sagledavši temu kroz jedan širi okvir povezujući znanje iz istorije i srpskog jezika. Bili su vrlo zainteresovani, aktivni i radoznali.

Ostali realizovani projekti

Školski projekat „Upoznaj Napoleona“

(Biljana Nedić, Dobrila Kuzmanović, Jelena Trošić)

<http://upoznajnapoleona.wordpress.com>

<http://skolskabibliotekafp.weebly.com/10551088108611121077108210901080.html>

Školski projekat “Boj na Kosovu”, Ljubomir Simović

(Biljana Nedić, Jelena Trošić)

<http://sumablista.wixsite.com/bojnakosovu/nature>

Primena IKT-a u obradi školske lektire

(Biljana Nedić i Jelena Trošić)

<http://sumablista.wixsite.com/pesnicizadecu>

Primere ostalih realizovanih projekata (Digitalni Vuk Karadžić, Evropski dan jeziika) možete pogledati na sajtu <http://skolskabibliotekafp.weebly.com/10551088108611121077108210901080.html>

**Zaključak**

Cilj projektne nastave je da osposobi učenike da stečena znanja primene u praksi i svakodnevnom životu, ali i da omogući nastavnicima da, kroz evaluaciju, mere domete i trajnost obrazovanja učenika. Projektna nastava omogućava učeniku da rešava zadati problem na osnovu ličnih afiniteta i sposobnosti. Rad svakog učenika je podjednako važan, što doprinosi afirmaciji učenikove ličnosti i pozitivno utiče na njegov emocionalni i psihički razvoj. Takođe, učenici na egzaktan način dolaze do saznanja, ohrabruje se njihova samostalnost , a to je, svakako, podsticajni faktor u inoviranju nastavnog procesa. Ovakav vid nastave omogućava učeniku da sagleda “širu sliku”, kontekstualizuje znanje, razvije moć kritičkog rasuđivanja, unapredi međupredmetnu korelaciju i interdisciplinarnost, a znanje stečeno na ovaj način je funkcionalno primenljivo. Iz naše prakse smo zaključili da ovakav vid nastave dodatno motiviše učenike. bez obzira na to da li je neki vid nagrade sastavni deo projekta (npr. ocena, knjiga, odlazak u bioskop, pozorište, …),jer je i samo javno prikazivanje produkata projekta već dovoljna motivacija za učenike i oni rado prihvataju učestvovanje u projektima. Sa druge strane, nastavnici imaju višestruke koristi od projektne nastave, jer im ona omogućava fleksibilniji i autonomniji pristup u kreiranju i izvodjenju nastavnih planova. Naša praksa je pokazala da projektna nastava podstiče kreativnost i kod učenika i kod nastavnika, međutim, da bi se ovi korisni rezultati održali, ne bi trebalo da se oslanja samo na entuzijazam i motivisanost individualnih nastavnika, već je važno uspostaviti institucionalnu podršku kroz treninge, razmenu iskustva sa kolegama, ali i kroz saradnju sa drugim institucijama koje se bave edukativnim radom (muzeji, instituti, fakulteti, galerije, I sl.). Seminari koje su ove godine nastavnici pohadjali su bili vrlo značajni jer su pružili stručnu podršku, podstakli razmenu iskustava i doprineli stvaranju baze znanja. Primenjujući ovakav oblik rada, korist imaju i učenici i nastavnici, jer on podstiče kreativnost i autonomnost svih učesnika u procesu i omogućava njihov stvarni partnerski odnos u širenju i prenošenju znanja.

**Literatura:**

Ivić, Ivan i Pešikan, Ana (2001). Aktivno učenje. Beograd: Institut za psihologiju

Đorđević, Jovan (1981). Savremena nastava. Beograd: Naučna knjiga

<https://en.wikipedia.org/wiki/Project-based_learning>

<http://skolskabibliotekafp.weebly.com/>